Gedagte vir die dag: Worstel met GodFoto: Pixabay.com Jakob het alleen agtergebly, en ’n Man het met hom geworstel tot dagbreek. En toe Hy sien dat Hy hom nie kon oorwin nie, slaan Hy hom op sy heup been, sodat die heupbeen van Jakob uit lit geraak het in die worsteling met Hom. Toe sê Hy: Laat My gaan, want die dag het gebreek. Maar hy antwoord: Ek sal U nie laat gaan nie tensy dat U my seën. (Genesis 32:24-26) In die Ou Testament lees ons dat God vir Jakob aangeraak het. Jakob het die hele nag met God geworstel. Het jy al agtergekom hoe dikwels die Bybel sê, wanneer iemand ’n ontmoeting met God gehad het, gee Hy vir hulle ’n nuwe naam? Abram het Abraham geword, Saulus het Paulus geword. “En Hy vra hom: Hoe is jou naam? En hy antwoord: Jakob. Toe sê Hy: Jy sal nie meer Jakob genoem word nie, maar Israel; want jy het geworstel met God en met die mense en het oorwin” (vers 2728). Sy naam is verander van Jakob wat beteken “bedrieër”, na Israel, die naam van God se mense tot vandag toe. Jy kan nie die lewende God ontmoet en dieselfde bly nie! Die naamsverandering was nie al wat met Jakob gebeur het nie. Vers 25 sê: “Toe Hy sien dat Hy hom nie kon oorwin nie, slaan Hy hom op sy heupbeen, sodat die heupbeen van Jakob uit lit geraak het in die worsteling met Hom.” God het Jakob se heup eintlik uit lit uitgeslaan. Vir die res van sy lewe was hy mank. Ek dink dit was vir hom ’n herinnering aan wie God is, en dit het hom meer bedag gemaak. Dalk lees jy hierdie dagstukkie en sê: “Ja, God het my aangeraak. Hy het gesorg dat ek meer omsigtig is.” Jy weet Jesus sê: “As jou hand of jou voet jou laat struikel, kap dit af en gooi dit weg van jou af. En as jou oog jou laat struikel, ruk dit uit en werp dit weg van jou af. Dit is vir jou beter om met een oog in die lewe in te gaan, as om twee oë te hê en in die helse vuur gewerp te word” (Matteus 18:89). Ek herhaal, ek sê nie dat Hy dit veroorsaak nie, maar Hy laat toe dat ons deur beproewing gaan om getemper te word. My Vader, ek weet dat ek so dikwels voor U probeer uithardloop met my eie planne. Die wêreld bring my in versoeking om van die pad af te wyk wat U vir my bepaal het. U moet my terughou en my soms temper sodat ek op die regte pad sal bly. Amen.